ธปท.ตั้งทีมตรวจสอบแบงก์รัฐ
ธปท.ตั้งทีมตรวจสอบแบงก์รัฐ 367 คน&nbsp; ดูแลเรื่องร้องเรียนและทำงานให้เป็นไปตามนโยบายรัฐ
14 พ.ค. 2558

ธปท.ตั้งทีมตรวจสอบแบงก์รัฐ 367 คน  ดูแลเรื่องร้องเรียนและทำงานให้เป็นไปตามนโยบายรัฐ
นายรณดล นุ่มนนท์ ผู้ช่วยผู้ว่าการสายกำกับสถาบันการเงิน ธนาคารแห่งประเทศไทย (ธปท.) ลงนามในหนังสือเวียนส่งถึงผู้บริหารสถาบันการเงินเฉพาะกิจของรัฐ (แบงก์รัฐ) ทุกแห่งให้รับทราบเรื่องการแต่งตั้งพนักงาน ธปท. 367 คน เป็นผู้ตรวจการสถาบันการเงินเฉพาะกิจตามนโยบายของคณะกรรมการกำกับและดูแลรัฐวิสาหกิจ (คนร.) หรือซูเปอร์บอร์ด ที่มีมติให้ ธปท.กำกับดูแลและตรวจสอบแบงก์รัฐ แต่อำนาจการกำหนดนโยบายยังเป็นของกระทรวงการคลัง
ทีมตรวจสอบที่เป็นผู้บริหารระดับสูงของ ธปท. ได้แก่  นางทองอุไร ลิ้มปิติ รองผู้ว่าการด้านเสถียรภาพสถาบันการเงิน นายรณดล นุ่มนนท์ ผู้ช่วยผู้ว่าการ ธปท. น.ส.สิริธิดา พนมวัน ณ อยุธยา ผู้อำนวยการอาวุโส ฝ่ายกำกับสถาบันการเงิน นางนวอร เดชสุวรรณ์ ผู้อำนวยการอาวุโส นายอานุภาพ คูวินิชกุล ผู้อำนวยการอาวุโส นางวิเรขา สันตะพันธุ์ ผู้อำนวยการ เป็นต้น
แหล่งข่าวจาก ธปท. ระบุว่า การเข้าตรวจสอบสถาบันการเงินเฉพาะกิจของ ธปท.นั้น ถึงจะแต่งตั้งผู้ตรวจ ธปท.ไว้จำนวนมาก แต่ก็ไม่ได้หมายความว่าจะเข้าตรวจพร้อมกันทั้งหมด แต่เป็นการแต่งตั้งไว้เผื่อให้ถูกต้องตามกฎหมาย เพื่อเปิดทางให้เจ้าหน้าที่ทำหน้าที่ทดแทนกันได้ทุกคน ไม่ต้องเสียเวลามาแต่งตั้งให้ถูกต้องตามกฎหมายเป็นครั้งคราว
ทั้งนี้ การเข้าตรวจสอบธนาคารรัฐได้ โดยปกติจะเข้าตรวจสอบปีละ 1 ครั้ง หรือตรวจสอบในกรณีที่ถูกร้องเรียน รวมไปถึงมีการปฏิบัติงานไม่เป็นไปตามหลักเกณฑ์ของพันธกิจธนาคารเฉพาะกิจของรัฐเท่านั้น
สำหรับการตรวจสอบจะเป็นทิศทางเดียวกับที่ ธปท.ดูแลธนาคารพาณิชย์ แต่จะเข้มงวดน้อยกว่า เช่น บางกรณีธนาคารเฉพาะกิจของรัฐที่จำเป็นต้องดำเนินการตามนโยบายของรัฐ ซึ่งการกำหนดเกณฑ์เพื่อดูแลความมั่นคงนั้น จำเป็นต้องพิจารณาถึงภารกิจหลักที่ได้รับจากรัฐบาลด้วย ส่วนการแต่งตั้งกรรมการผู้บริหาร กระทรวงการคลังเป็นผู้แต่งตั้ง แต่ต้องเป็นไปตามคุณสมบัติที่ ธปท.กำหนด และต้องส่งชื่อให้ ธปท.ตรวจสอบก่อน
นอกจากนี้ คนร.ยังให้อำนาจ ธปท. ดำเนินการเอาผิดกับผู้บริหารและเจ้าหน้าที่ของแบงก์ได้ เพื่อให้การดำเนินการเอาผิดได้รวดเร็วและมีประสิทธิภาพมากขึ้น เนื่องจากที่ผ่านมา ธปท. ตรวจพบการทุจริตในแบงก์รัฐจำนวนมาก และรายงานให้กระทรวงการคลังรับทราบ แต่กลับไม่ได้มีการดำเนินการเอาผิด เพราะฝ่ายการเมืองเข้าแทรกแซงเนื่องจากมีความใกล้ชิดกับผู้บริหารที่กระทำผิด
อย่างไรก็ตาม ธปท.ยังไม่ประกาศชัดเจนว่าจะดำเนินการเอาผิดกับผู้บริหารแบงก์รัฐ เหมือนกับที่กำกับดูแลผู้บริหาร หรือกรรมการของธนาคารพาณิชย์หรือไม่ ซึ่งนายสมหมาย ภาษี รมว.คลัง ยืนยันว่า ธปท.มีอำนาจที่จะดำเนินการได้